b'\n_START_ARTICLE_\nPekka Sivonen\n_START_PARAGRAPH_\nPekka P\xc3\xa4ivi\xc3\xb6 Sivonen (s. 1961 Hein\xc3\xa4vesi) on valtiotieteen ylioppilas ja Digian hallituksen entinen puheenjohtaja. H\xc3\xa4n on toiminut 1980-luvulla ja 1990-luvulla erilaisissa tiedotus-, viestint\xc3\xa4- ja mainosalan teht\xc3\xa4viss\xc3\xa4 muun muassa toimittajana Urheilukalastus-lehdess\xc3\xa4, toimitussihteerin\xc3\xa4 Talousel\xc3\xa4m\xc3\xa4 -lehdess\xc3\xa4 ja vastaavana p\xc3\xa4\xc3\xa4llikk\xc3\xb6n\xc3\xa4 SanomaPrintin yritysjulkaisuissa. Sivonen on ollut perustamassa Viestinn\xc3\xa4ntekij\xc3\xa4t Oy:t\xc3\xa4, Mainonnantekij\xc3\xa4t Oy:t\xc3\xa4 ja Comma Finland Oy:t\xc3\xa4. H\xc3\xa4n on my\xc3\xb6s Commasta irronneen kuopiolaisen mainostoimisto FC Mainonnantekij\xc3\xb6iden osakas._NEWLINE_Viestinn\xc3\xa4ntekij\xc3\xa4t ajautui konkurssiin kes\xc3\xa4ll\xc3\xa4 1995._NEWLINE_Sivosen t\xc3\xa4h\xc3\xa4n astisen toiminnan t\xc3\xa4rkein vaihe alkoi vuonna 1997, jolloin h\xc3\xa4n perusti Digia Oy:n. Aluksi yhti\xc3\xb6 keskittyi internet-markkinoinnin ja multimediasovellusten tuottamiseen yrityksille, mutta 2000-luvun vaihteessa yrityksen toiminta siirtyi ja keskittyi Symbian-k\xc3\xa4ytt\xc3\xb6j\xc3\xa4rjestelm\xc3\xa4n hy\xc3\xb6dynt\xc3\xa4miseen ja sit\xc3\xa4 alustanaan k\xc3\xa4ytt\xc3\xa4vien ohjelmistojen tuottamiseen. T\xc3\xa4st\xc3\xa4 alkoi yhti\xc3\xb6n ja Nokia Oyj:n v\xc3\xa4linen yhteisty\xc3\xb6._NEWLINE_Sivosen luotsaamana yksityinen Digia Oy fuusioitui vuonna 2005 p\xc3\xb6rssiyhti\xc3\xb6 SysOpen Oyj:n kanssa, jolloin muodostui SysOpen Digia Oyj, joka muutti nimens\xc3\xa4 Digia Oyj:ksi vuonna 2008. Johdettuaan Digia Oyj:n hallitusta viisi vuotta p\xc3\xa4\xc3\xa4toimisesti, Sivonen ilmoitti j\xc3\xa4tt\xc3\xa4ytyv\xc3\xa4ns\xc3\xa4 hallituksen rivij\xc3\xa4seneksi maaliskuun yhti\xc3\xb6kokouksessa 2010. Kev\xc3\xa4\xc3\xa4ll\xc3\xa4 2012 Sivonen j\xc3\xa4i kokonaan pois Digian hallituksesta._NEWLINE_H\xc3\xa4n on laajentanut yritystoimintaansa vuonna 2005 matkailualalle perustamalla BlueWhite Resorts Oy:n, joka on ostanut yrityksi\xc3\xa4 muun muassa Tervosta, Nilsi\xc3\xa4st\xc3\xa4, Kuopiosta, Puumalasta ja Lieksasta._NEWLINE_Sivosella on kolme lasta.'